คลังลดถือหุ้นใหญ่การบินไทยนำร่อง
คลังเร่งขายหุ้นการบินไทยกรุงไทย เชื่อว่าถือต่ำกว่า 50% ดีกว่า ยังควบคุมอำนาจการบริหารได้เบ็ดเสร็จ
17 ส.ค. 2554

คลังเร่งขายหุ้นการบินไทยกรุงไทย เชื่อว่าถือต่ำกว่า 50% ดีกว่า ยังควบคุมอำนาจการบริหารได้เบ็ดเสร็จ
นายอารีพงศ์ ภู่ชอุ่ม ปลัดกระทรวงการคลัง กล่าวว่า ได้หารือกับบริษัท การบินไทย เรื่องการขายหุ้นที่กระทรวงการคลังถืออยู่ให้ต่ำกว่า 50% เพื่อให้เกิดความคล่องตัวในการบริหาร เพราะธุรกิจสายการบินมีการเปลี่ยนแปลงอย่างรวดเร็ว การมีผู้ร่วมทุนรายใหม่เข้ามาเสริมจะช่วยให้การดำเนินการมีประสิทธิภาพมากขึ้น
ที่ผ่านมา บริษัท การบินไทย ได้ขจัดปัญหาการไม่สามารถลดสัดส่วนการถือหุ้นต่ำกว่า 50% ได้ เนื่องจากบริษัท การบินไทย ไปทำสัญญาเงินกู้จำนวนมากจากหลายสถาบันการเงิน โดยมีเงื่อนไขว่ากระทรวงการคลังต้องเป็นผู้ถือหุ้นใหญ่มากกว่า 50% จนกว่าจะชำระเงินกู้หมด สามารถเจรจายกเลิกเงื่อนไขในส่วนนี้ไปได้ 80-90% แล้ว เมื่อถึงเวลาที่ต้องลดสัดส่วนการถือหุ้นก็ทำได้ทันที
สำหรับหุ้นของธนาคารกรุงไทย ขณะนี้ยังอยู่ที่กองทุนเพื่อการฟื้นฟูและพัฒนาระบบสถาบันการเงิน โดยได้มีการหารือกันว่าจะโอนสินทรัพย์ของกองทุนเพื่อการฟื้นฟูฯ มาให้กระทรวงการคลังดูแล หลังจากนั้นจะมีการลดสัดส่วนการถือหุ้นธนาคารกรุงไทยให้ต่ำกว่า 50% จากปัจจุบันที่ถืออยู่ 51% เหมือนกับบริษัท การบินไทย หรือไม่ อยู่ที่ฝ่ายนโยบาย ซึ่งต้องรอรัฐบาลชุดใหม่มาอนุมัติ
“มีการหารือกันว่าหุ้นการบินไทยและธนาคารกรุงไทย คลังจะถือหุ้นต่ำกว่า 50% เพื่อไม่ให้เป็นรัฐวิสาหกิจมีความคล่องตัวหรือไม่ ส่วนจะลดการถือหุ้นเหลือเท่าไร ยังไม่มีการกำหนด แต่จากการดูการถือหุ้นในต่างประเทศในสัดส่วน 20-30% ก็มีนัยสำคัญในการบริหารได้ทั้งหมดอยู่แล้ว” นายอารีพงศ์ กล่าว
ทั้งนี้ การแก้ไขหนี้ของกองทุนเพื่อการฟื้นฟูฯ กระทรวงการคลังได้หารือกับธนาคารแห่งประเทศไทย (ธปท.) แล้ว ไม่ว่าจะเป็นการโอนทรัพย์สินมาให้กระทรวงการคลังบริหาร โดยในส่วนที่เป็นหุ้นก็จะให้สำนักงานคณะกรรมการนโยบายรัฐวิสาหกิจ (สคร.) ดูแล และในส่วนของที่ดินก็จะให้กรมธนารักษ์ดูแล
นอกจากนี้ ยังมีการแก้ไขกฎหมายการบันทึกบัญชีของ ธปท. เพื่อนำกำไรจากการบริหารเงินสำรองเงินตราต่างประเทศออกมาชำระหนี้ของกองทุนเพื่อการฟื้นฟูฯ ที่ยังเหลืออยู่ 1.1 ล้านล้านบาท ลดภาระดอกเบี้ยที่จ่ายปีละ 8 หมื่นล้านบาท